‘Alle moontlikhede ondersoek’ ná moord op argitekDie toneel. Foto: Verskaf. Die argitek wat Donderdagoggend dood langs sy motor aangetref is, is intussen as Francois Roodt (54) geïdentifiseer. Kapt. Stephen Thakeng, woordvoerder van die polisie, het gesê Roodt se liggaam is omstreeks 09:10 aangetref nadat iemand wat verby die toneel op die R710 tussen Bultfontein en Wesselsbron gery het die polisie daarvan in kennis gestel het. Thakeng het bevestig dat Roodt se liggaam langs sy motor aangetref is. Die polisie ondersoek ŉ saak van moord. Thakeng wou nie berigte bevestig dat die polisie ondersoek of die voorval ŉ sluipmoord was nie. “Die motief vir die moord word nog ondersoek,” het hy gesê. Thakeng het gesê daar is talle patroondoppies op die toneel aangetref. Die vensters van die wit Honda Ballade waarmee Roodt gereis het, was ook stukkend geskiet. ŉ Familielid van Roodt het bevestig dat hy ŉ onafhanklike argitek was wat op ŉ kontrakbasis werk vir die regering gedoen het. Volgens dié familielid was hy op pad na ŉ perseelvergadering. Thakeng sê hy kan met sekerheid sê Roodt was op pad na ŉ bouperseel in Wesselsbron ten tyde van sy moord. ŉ Ander familielid van Roodt het aan Maroela Media gesê Roodt was nie getroud nie en word oorleef deur sy broer, Deon, en ma, Val.